بہانہ ڈھونڈتے رہتے ہیں کوئی رونے کا، جاوید اختر غزلیں
بہانہ ڈھونڈتے رہتے ہیں کوئی رونے کا 
ہمیں یہ شوق ہے کیا آستیں بھگونے کا 
اگر پلک پہ ہے موتی تو یہ نہیں کافی 
ہنر بھی چاہئے الفاظ میں پرونے کا 
جو فصل خواب کی تیار ہے تو یہ جانو 
کہ وقت آ گیا پھر درد کوئی بونے کا 
یہ زندگی بھی عجب کاروبار ہے کہ مجھے 
خوشی ہے پانے کی کوئی نہ رنج کھونے کا 
ہے پاش پاش مگر پھر بھی مسکراتا ہے 
وہ چہرہ جیسے ہو ٹوٹے ہوئے کھلونے کا